Yhteinen tiedonanto Euroopan parlamentille ja neuvostolle

EU ja Keski-Aasia: uusia mahdollisuuksia kumppanuuden vahvistamiseen

JOHDANTO

Euroopan unionilla (EU) ja viidellä Keski-Aasian maalla (Kazakstan, Kirgisia, Tadžikistan, Turkmenistan ja Uzbekistan) on pitkäaikaiset suhteet, jotka perustuvat merkittäviin yhteisiin etuihin.

Vuonna 2007 hyväksytty EU:n Keski-Aasian strategia on auttanut EU:ta ja Keski-Aasiaa ennennäkemättömän laajan yhteistyön toteuttamisessa. Keski-Aasian strateginen maantieteellinen sijainti Euroopan ja Aasian raja-alueella, sen osuus EU:n energiantuonnista, alueen 70 miljoonan asukkaan tarjoama markkinapotentiaali sekä EU:n kiinnostus alueellisen turvallisuuden edistämiseen ovat tehneet Keski-Aasiasta yhä tärkeämmän kumppanin EU:lle.

Tietyt Keski-Aasiassa käynnissä olevat muutokset ovat avanneet uusia mahdollisuuksia kehittää EU:n ja Keski-Aasian kumppanuutta nykyistä pidemmälle. Alueen uudistusprosessit ovat herättäneet vaatimuksia siitä, että EU:n olisi annettava nykyaikaistamiselle poliittista tunnustusta ja tukea. Alueellisen kehityksen vauhdittuminen, josta on osoituksena vuoden 2018 maaliskuussa Astanassa pidetty Keski-Aasian maiden johtajien epävirallinen huippukokous, on korostanut sen kokemuksen merkitystä, jota EU:lla on yhteistyöratkaisujen kehittämisestä yhteisiin haasteisiin. Pyrkimykset Euroopan ja Aasian välisten yhteyksien edistämiseksi ovat lisänneet kiinnostusta EU:n kestävien yhteyksien toimintamalliin. Keski-Aasian ja Afganistanin välisen yhteistyön lujittuminen on muuttanut lähtökohtia EU:n omille pyrkimyksille edistää rauhaa maassa. Jotkin Keski-Aasian valtiot ovat ilmaisseet haluavansa toimia entistä aktiivisemmin kansainvälisissä ja alueellisissa asioissa. Tämä lisää mahdollisuuksia yhteistyöhön EU:n kanssa yhteisten tavoitteiden saavuttamiseksi.

EU:lla on tiettyjä merkittäviä vahvuuksia, joihin sen toiminta alueella voi perustua. Keski-Aasian maat voivat luottaa siihen, että EU on johtava avunantaja ja sitoutunut kumppani niiden uudistusprosessissa ja taloudellisessa muutoksessa sekä tärkein tukija niiden pyrkiessä integroitumaan maailman kauppajärjestelmään. Se tarjoaa myös laadukkaita investointeja ja huipputeknologiaa ja on luonteva tukija näiden maiden alueellisissa yhteistyöpyrkimyksissä.

Tämän yhteisen tiedonannon tavoitteena on kehittää entistä vahvempaa, nykyaikaista ja avointa kumppanuutta Keski-Aasian maiden kanssa niin, että alueesta kehittyy kestävä, selviytymiskykyinen, vauras ja tiiviisti verkottunut taloudellinen ja poliittinen alue. Tiedonanto perustuu alueella aiemmin toteutetusta EU:n toiminnasta saatuihin kokemuksiin, ja sitä laadittaessa on otettu huomioon muita asiaankuuluvia strategioita, muun muassa Euroopan unionin ulko- ja turvallisuuspoliittinen globaalistrategia, uusi kehityspolitiikkaa koskeva eurooppalainen konsensus, Euroopan ja Aasian yhteyksiä koskeva EU:n strategia ja EU:n Afganistanin-strategia. Lisäksi on otettu huomioon Yhdistyneiden kansakuntien kestävän kehityksen Agenda 2030 toimintaohjelma.

EU:n strategiassa keskitytään seuraaviin kolmeen painopisteeseen, jotka ovat yhteydessä toisiinsa ja vahvistavat toinen toistaan:

ØSelviytymiskykyä edistävä kumppanuus

EU pyrkii Keski-Aasian maiden kumppanina ennakoimaan ja käsittelemään haasteita, jotka vaikuttavat maiden sosioekonomisiin tavoitteisiin ja turvallisuuteen, sekä parantamaan niiden uudistus- ja nykyaikaistamisvalmiuksia Se edistää demokratiaa, ihmisoikeuksia ja oikeusvaltiota sekä tehostaa yhteistyötä, jonka avulla pyritään toteuttamaan Pariisin ilmastositoumukset, puuttumaan alueiden rajat ylittäviin ympäristöhaasteisiin ja muuttamaan ne uusiksi mahdollisuuksiksi. Lisäksi se tiivistää yhteistyötä maahanmuuttoasioissa.

ØVaurautta edistävä kumppanuus

EU toimii Keski-Aasian maiden kumppanina niiden mittavien kasvumahdollisuuksien hyödyntämisessä tukemalla kilpailukykyisen yksityissektorin kehittämistä ja edistämällä vakaata ja avointa investointiympäristöä. Se tekee asianomaisten maiden kanssa yhteistyötä ammattitaidon kehittämisen, tutkimuksen ja innovoinnin aloilla kiinnittäen erityistä huomiota nuoriin. Se pyrkii poistamaan alueen sisäisen kaupan ja investointien rakenteellisia rajoitteita, tukemaan Maailman kauppajärjestöön (WTO) vielä kuulumattomien Keski-Aasian maiden liittymistä järjestöön ja edistämään kestäviä yhteyksiä.

ØYhteistyön kehittäminen

EU pyrkii yhdessä Keski-Aasian maiden kanssa vahvistamaan kumppanuuden rakenteita tehostamalla poliittista vuoropuhelua ja helpottamalla kansalaisyhteiskunnan osallistumismahdollisuuksia. Se pysyy edelleen johtavana kumppanina alueen kehittämisessä. Se tehostaa julkisuusdiplomatiaa korostaakseen kumppanuuden alueelle ja sen kansalaisille tarjoamia etuja.

Samalla kun EU kunnioittaa kaikkien Keski-Aasian kumppanimaiden tavoitteita ja intressejä ja katsoo, että maiden erityistilanteet on otettava huomioon, se pyrkii syventämään yhteistyötään niiden Keski-Aasian maiden kanssa, jotka haluavat lujittaa suhteita ja joilla on edellytykset siihen. EU pyrkii tekemään yhteistyötä kolmansien maiden ja kansainvälisten järjestöjen kanssa silloin, kun tällaisella laajemmalla yhteistyöllä edistettäisiin EU:n ja tämän strategian yleisiä tavoitteita. Uuden sukupolven kahdenväliset tehostetut kumppanuus- ja yhteistyösopimukset, joita EU on tehnyt ja saattaa vielä tehdä yksittäisten Keski-Aasian maiden kanssa, ovat jatkossakin alueeseen liittyvän EU:n toiminnan kulmakivi. Tämän yhteisen tiedonannon tavoitteena on hyödyntää monenlaisia EU:n politiikkoja ja välineitä, joiden avulla EU:n ja Keski-Aasian kumppanuutta kehitetään uudelle tasolle. Tiedonannolla myös ohjataan EU:n kehitysyhteistyön ja kehitysavun suunnittelua.

***